CELEX: 32010D0219
Language: bg
Date: 2010-04-16 00:00:00
Title: 2010/219/ЕС: Решение на Комисията от 16 април 2010 година за отмяна на Решение 2006/236/ЕО относно специалните условия, регулиращи рибните продукти, внасяни от Индонезия и предназначени за консумация от човека (нотифицирано под номер C(2010) 2354) (текст от значение за ЕИП)

17.4.2010   
            
            
               BG
            
            
               Официален вестник на Европейския съюз
            
            
               L 97/16
            
         РЕШЕНИЕ НА КОМИСИЯТА
   от 16 април 2010 година
   за отмяна на Решение 2006/236/ЕО относно специалните условия, регулиращи рибните продукти, внасяни от Индонезия и предназначени за консумация от човека
   (нотифицирано под номер C(2010) 2354)
   (текст от значение за ЕИП)
   (2010/219/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (1), и по-специално член 22, параграф 6 от нея,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (2), и по-специално член 53, параграф 1, буква б) от него,
   като има предвид, че:
   
               (1)
            
            
               Решение 2006/236/ЕО на Комисията от 21 март 2006 г. относно специалните условия, регулиращи рибните продукти, внасяни от Индонезия и предназначени за консумация от човека (3), беше прието в резултат на инспекциите на Европейската комисия в Индонезия, които разкриха сериозни недостатъци по отношение на хигиената при обработката на рибните продукти в тази трета страна.
            
         
               (2)
            
            
               Решение 2006/236/ЕО беше изменено с Решение 2008/660/ЕО на Комисията (4), което премахна изискването за изследване на рибните продукти с произход от Индонезия за наличие на хистамин и тежки метали в продуктите от аквакултури.
            
         
               (3)
            
            
               Решение 2006/236/ЕО предвижда държавите-членки да гарантират, че за всяка пратка, съдържаща внесени от Индонезия рибни продукти, различни от продукти от аквакултури, се провеждат необходимите изследвания, за да се гарантира, че продуктите не превишават определените максимално допустими количества на тежки метали.
            
         
               (4)
            
            
               Решение 2006/236/ЕО предвижда също така, че посоченото решение следва да бъде преразгледано въз основа на гаранциите, дадени от компетентните индонезийски органи, и въз основа на резултатите от изследванията, направени от държавите-членки.
            
         
               (5)
            
            
               Резултатите от направените от държавите-членки изследвания на рибни продукти, внесени от Индонезия, са благоприятни по отношение на тежките метали. Освен това Индонезия вече предостави на Комисията съответните гаранции. Поради това вече не е необходимо всяка пратка с рибни продукти да бъде изследвана за тежки метали.
            
         
               (6)
            
            
               Поради това Решение 2006/236/ЕО следва да бъде съответно отменено.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Решение 2006/236/ЕО се отменя.
   Член 2
   Адресати на настоящото решение са държавите-членки.
   
      Съставено в Брюксел на 16 април 2010 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 24, 30.1.1998 г., стр. 9.
   
      (2)  ОВ L 31, 1.2.2002 г., стр. 1.
   
      (3)  ОВ L 83, 22.3.2006 г., стр. 16.
   
      (4)  ОВ L 215, 12.8.2008 г., стр. 6.